* **REŠITVE – 30. 3. 2020**

Draga učenka, dragi učenec!

Naloge, ki so pred tabo, rešuj na ta list. Dokument shrani, in ko ti bom poslala rešitve, boš lahko preveril/-a in po potrebi popravil/-a.

Potrudi se in skupaj bomo do znanja prišli tudi na ta način.

Uspešno reševanje ti želim.

Učiteljica Majda Anzelc

* 27. 3. 2020

**Ponavljam in utrjujem – pomenskost besed – različni pomeni besed**

**Z besedami poimenujemo vse, kar je.**

1. **Preberi besedilo in povej, kaj te zmoti.**

Knjižničarka mi je rekla, da je knjiga Naredi sam najnovejša uspešnica. Rekla je, da jo bo najprej prebrala sama, potem pa jo bo dala meni. Rekel sem, ali jo lahko pridem iskat čez pet dni. Rekla je, da jo lahko dobim naslednji teden.

**Besedo, ki se ponavlja, zamenjaj z ustreznimi sopomenkami.**

Knjižničarka mi je rekla, da je knjiga Naredi sam najnovejša uspešnica. Dodala je, da jo bo najprej prebrala sama, potem pa jo bo dala meni. Vprašal sem, ali jo lahko pridem iskat čez pet dni. Odgovorila je, da jo lahko dobim naslednji teden.

1. **V besedilu najdeš besede z nasprotnim pomenom. Izpiši jih.**

Zjutraj smo se iz doline povzpeli do prve koče. Bili smo utrujeni, zato smo si privoščili obilno malico. Po skodelici čaja smo spočiti stopali dalje. Popoldan smo prispeli na vrh. Po obveznem gorskem krstu smo se spustili v dolino. Spust je bil naporen, saj smo hodili po nevarnem grebenu. Na cilj smo prišli utrujeni, a zadovoljni.

iz doline - na vrh

utrujeni - spočiti

se povzpeli - se spustili

1. **Poišči nadpomenki in pripadajoče podpomenke.**

Jesen se končuje in začenja se zima. Dele telesa bomo skrili pred mrazom z različnimi oblačili. Na trup si bomo navlekli pulover in preko njega bundo, glavo bomo zavarovali s kapo, na roke bomo nataknili rokavice, okrog vratu pa si bomo ovili šal.

|  |  |
| --- | --- |
| NADPOMENKI | PODPOMENKE |
| Deli telesa | trup, glava, roke, vrat |
|  |  |
| Oblačila | pulover, bunda, kapa rokavice, |
|  | šal |
|  |  |

1. **Izboljšaj povedi. Besedo dati zamenjaj s pomensko ustreznejšo.**

Zvezek dam v torbo. Zvezek **pospravim** v torbo.

Svinčnik dam na mizo. Svinčnik **položim** na mizo.

Klobuk dam na glavo. Klobuk **si posadim** na glavo.

Znamko dam na pismo. Znamko **prilepim** na pismo.

Na kruh dam marmelado. Na kruh **namažem** marmelado.

Lestev dam k steni. Lestev **prislonim** k steni.

Pticam dam drobtin. Pticam **natrosim** drobtin.

**Izbiraj med besedami:** si posadim, natrosim, pospravim, položim, namažem, prilepim, prislonim.

Vse, kar si rešil/-a pravilno obkljukaj, morebitno napako prečrtaj in dodaj pravilno rešitev. Uporabi rdečo barvo.

Uspešno preverjanje rešitev želim.

Učiteljica Majda Anzelc